শিশু দত্তক নেওয়ার প্রক্রিয়াও এবার ‘ফাঁকফোকরহীন’ করতে চাইছে রাজ্য সরকার। নবান্ন সূত্রের খবর, দত্তক নেওয়ার পদ্ধতিতে ‘পুলিশ ভেরিফিকেশন’ পদ্ধতি চালু করতে শীঘ্রই নির্দেশিকা জারি হতে পারে।
শিশুপাচার-কাণ্ডের জেরে এবার শিশুদের নিয়ে কাজ করা স্বেচ্ছাসেবী সংস্থা এবং নার্সিংহোমগুলির উপর নজরদারি চালু করতে চলেছে রাজ্য সরকার। পাশাপাশি, দত্তক নেওয়ার পদ্ধতিতে পুলিশি নজরদারি বাধ্যতামূলক করতে চায় রাজ্য। মঙ্গলবার নবান্নে মুখ্যসচিব বাসুদেব বন্দ্যোপাধ্যায়ের নেতৃত্বে উচ্চপর্যায়ের বৈঠক হয়। সেখানেই এই সিদ্ধান্ত হয়েছে বলে সূত্রের খবর। 
প্রশাসনের একাংশের ব্যাখ্যা, সাধারণভাবে এতদিন দত্তকের জন্য আবেদনকারীর সামাজিক, আর্থিক, মানসিক অবস্থা-সহ যাবতীয় দিকগুলি খতিয়ে দেখতেন বিশেষজ্ঞেরা। এর পাশাপাশি এবার পুলিশও আবেদনকারীর তথ্য খতিয়ে দেখবে। পুলিশের থেকে রিপোর্ট পাওয়ার পরেই দত্তকের বিষয়টি স্থির হবে। দত্তকের পরে শিশুটি কোন পরিস্থিতিতে বেড়ে উঠছে, নিয়মিত তা-ও নজরে রাখবে পুলিশ।
প্রশাসনের এক কর্তার কথায়, ‘‘প্রতিটি থানায় দত্তকের তথ্য পৌঁছে দেওয়া হবে। দম্পতি অন্য কোনও ঠিকানায় চলে গেলে অথবা রাজ্যের বা দেশের বাইরে গেলেও তথ্য দিতে হবে থানাকে।’’ কলকাতা প্রেস ক্লাবে এক সাংবাদিক বৈঠকে নারী, শিশু এবং সমাজকল্যাণ দফতরের মন্ত্রী শশী পাঁজা জানান, অনেক সময় শিশু সম্পর্কিত তথ্য ছোটখাটো সংস্থাগুলি সঠিক সময়ে নির্দিষ্ট ওয়েবসাইটে আপলোড করে না। ফলে গোলমাল তৈরি হয়। সরকার এবার তাই নজরদারি বাড়াচ্ছে।